UREKA เคาะราคาขายหุ้นเพิ่มทุน RO ที่ 0.80 บ./หุ้น นำเงินลงทุนธุรกิจผลิตน้ำประปา
UREKA เคาะราคาขายหุ้นเพิ่มทุน RO ที่ 0.80 บ./หุ้น นำเงินลงทุนธุรกิจผลิตน้ำประปา-ใช้คืนหนี้กู้ยืม
16 เม.ย. 2563

บริษัท ยูเรกา ดีไซน์ จำกัด (มหาชน) หรือ UREKA แจ้งว่า ที่ประชุมคณะกรรมการบริษัทเมื่อวานนี้ (15 เม.ย.) อนุมัติกำหนดราคาเสนอขายหุ้นสามัญเพิ่มทุนออกใหม่เพื่อจัดสรรให้กับผู้ถือหุ้นเดิมตามสัดส่วนการถือหุ้น (Right Offering :RO) คิดเป็นมูลค่า 0.80 บาท/หุ้น และกำหนดราคาการใช้สิทธิของใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (UREKA-W2)  โดยกำหนดราคาการใช้สิทธิของใบสำคัญแสดงสิทธิ เท่ากับ มูลค่า 1.00 บาทต่อหุ้น
โดยการกำหนดราคาเสนอขายหุ้นให้ RO และการกำหนดราคาใช้สิทธิของ UREKA-W2 มีขึ้นหลังจากที่การประชุมคณะกรรมการเมื่อวันที่ 12 มี.ค. อนุมัติการเพิ่มทุนจดทะเบียนเป็น 296,585,260.00 บาท จากเดิม 158,884,960.75 บาท โดยออกหุ้นใหม่ไม่เกิน 550,801,197  หุ้น พาร์หุ้นละ 0.25 บาท แบ่งจัดสรรจำนวน 254,215,937 หุ้น ให้กับผู้ถือหุ้นเดิม ในอัตราส่วน 5 หุ้นเดิมต่อ 2 หุ้นใหม่ กำหนดวันจองซื้อหุ้นระหว่างวันที่ 26 พ.ค.- 1 มิ.ย.63
ขณะที่จะจัดสรรหุ้นเพิ่มทุนไม่เกิน 296,585,260 หุ้น เพื่อรองรับการใช้สิทธิ UREKA-W2 ที่จะจัดสรรไม่เกิน 296,585,260 หน่วย ให้ฟรีกับผู้ถือหุ้นเดิม 3 หุ้นเดิมต่อ 1 ใบสำคัญแสดงสิทธิ ใบสำคัญแสดงสิทธิมีอายุ 3 ปี มีอัตราการใช้สิทธิ 1 ใบสำคัญแสดงสิทธิ ต่อ 1 หุ้นใหม่
สำหรับวัตถุประสงค์ในการเพิ่มทุนครั้งนี้ เพื่อนำเงินไปลงทุนดำเนินธุรกิจในโครงการผลิตน้ำประปา ประมาณ 110 ล้านบาทผ่านการเพิ่มทุนจดทะเบียนให้กับบริษัทย่อย คือบริษัท กิจการร่วมค้า ยูเรก้า ยูยู จำกัด ในช่วงระยะเวลาเดือนพ.ค.-ก.ย.63 และเงินส่วนที่เหลือจะใช้สำหรับคืนเงินกู้ยืมจากสถาบันการเงินและใช้สำหรับเป็นเงินทุนหมุนเวียนของบริษัทต่อไป
ทั้งนี้ คณะกรรมการมีมติเห็นชอบให้นำมติในเรื่องการออกหุ้นสามัญเพิ่มทุนเพื่อจัดสรรให้กับผู้ถือหุ้นเดิมตามสัดส่วนการถือหุ้น และการออกใบสำคัญแสดงสิทธิที่จะซื้อหุ้นสามัญ นำเสนอที่ประชุมสามัญผู้ถือหุ้นเพื่อพิจารณาอนุมัติต่อไป  ซึ่งบริษัทได้กำหนดการประชุมสามัญผู้ถือหุ้นประจำปี 2563 ในวันที่ 30 เม.ย.63